Ešte pred Vianocami sa rozhodol zmeniť dres slovenský stredopoliar Ján Greguš. Po dva a pol roku opúšťa FC Kodaň a od novej sezóny si na seba bude obliekať dres účastníka severoamerickej MLS Minnesoty United FC. Čo viedlo rodáka z Nitry k odchodu do zámoria?

Greguš podpísal s Minnesotou trojročný kontrakt. Po Albertovi Rusnákovi bude aktuálne druhým Slovákom v MLS. Predstavitelia amerického klubu sledovali výkony slovenského reprezentanta dlhšiu dobu, ich záujem o jeho služby sa stupňoval hlavne v ostatných týždňoch. „Podľa mojich informácií, taký ten vážnejší záujem z ich strany bol posledné dva - tri týždne. Pred dvoma týždňami ma navštívili v našom tréningovom centre v Kodani. Rozprávali sme sa spolu a oni predostreli ich ponuku a očakávania,“ rozhovoril sa pre futbalsfz.sk Greguš.

Napriek tomu, že v Kodani mal kontrakt platný až do leta 2020, klub ho bez problémov uvoľnil. „Videli totiž, že prišla za mňa zaujímavá ponuka a podľa toho, čo viem, bola vyššia o 500 až 600-tisíc eur, ako oni za mňa chceli dostať. Mal som pohovor aj s trénerom, a ten mi povedal, že klub mi nebude robiť problémy. Tak sa aj stalo,“ priblížil 27-ročný futbalista, ktorý podľa medializovaných informácií prestúpil do Ameriky za približne 3 milióny eur: „Už som cítil, že potrebujem zmenu. V Kodani som bol už dva a pol roka a chcel som sa posunúť niekam inam. Mal som pocit, že momentálne je prestup pre mňa tým najlepším riešením. S agentom Pavlom Zíkom sme hľadali klub v niektorej lepšej európskej lige a nakoniec to vyšlo na zámorie. Musím priznať, že z daných možností, bola táto tou najlepšou a som veľmi rád. Jediná nevýhoda je, že je to ďaleko (smiech)."

Ján Greguš cítil, že potreboval zmenu. Hoci plánoval zostať v Európe, napokon zamieril do zámoria (foto: Jozef Bedej)

Klub Minnesota United FC odohral v MLS ešte len dve sezóny. V tej uplynulej skončil na 10. priečke v Západnej konferencii a nepostúpil do play-off. Na zápasy chodí v priemere 20-tisíc fanúšikov. Predstavitelia klubu veria, že Greguš bude jedným z ťahúňov novotvoriaceho sa tímu. „Vysvetlili mi, že ich stratégia je ísť postupne čo najvyššie. V tíme by malo byť päť reprezentantov z Kolumbie a z Kostariky. Skrátka, je vidieť, že pracujú na naplnení svojich cieľov,“ vysvetlil pre zväzový portál Greguš, ktorý do svojho nového pôsobiska odletí v polovici januára. Ešte pred tým sa chce rozlúčiť so spoluhráčmi z Kodane, následne ho už s novým tímom čaká sústredenie pred štartom sezóny.



V Kodani tak zostane už len jeden Slovák, stopér Denis Vavro prišiel o krajana, ktorý mu hlavne v začiatkoch v Dánsku nesmierne pomohol. „Povedali sme si, že ma určite príde pozrieť a ja som mu zaželal, aby získal titul a potom sa posunul niekam ďalej,“ dodal Greguš, ktorý je v kontakte i s doposiaľ jediným Slovákom v MLS Albertom Rusnákom: „Zatiaľ sme si len napísali pár vecí, ale určite si zavoláme, veď budem chcieť vedieť od neho viac.“

Dvadsaťjedennásobný slovenský reprezentant si tak už svoj vlastný vianočný darček vybavil. Pár hodín pred sviatkami ešte musí vyriešiť darčeky pre svojich blízkych. „Vianoce určite strávim doma na Slovensku, v kruhu rodiny. Veľmi sa na to teším. Potrebujem si oddýchnuť a užiť si pohodu. Musím sa priznať, že kupujem darčeky na poslednú chvíľu, takže nejaké mi ešte chýbajú. Väčšinu však už mám a dúfam, že nimi urobím radosť,“ uzavrel Ján Greguš.

Jediným Slovákom v Kodani zostal Denis Vavro (twitter.com/fckobenhavn)

Tomáš Zagiba 22. december 2018, 09:39

“Všetky práva vyhradené. Publikovanie alebo ďalšie šírenie správ, fotografií a záznamov zo zdrojov TASR je bez predchádzajúceho písomného súhlasu TASR porušením autorského zákona.”